ভারতরত্ন
কয়েকজনের ক্ষেত্রে আন্তর্জাতিক খ্যাতি অর্জনের পরে তাঁদের ভারতরত্ন প্রদান করার জন্য সরকারের সমালোচনা করা হয়েছে। উদাহরণস্বরূপ বলা যায়, ১৯৭৯ সালে মাদার টেরিজা নোবেল শান্তি পুরস্কার অর্জন করলে ১৯৮০ সালে তাঁকে ভারতরত্ন দেওয়া হয়। আবার ১৯৯২ সালে সত্যজিৎ রায় অস্কার পুরস্কার পাওয়ার পর ভারতরত্ন পান। আবার ১৯৯৮ সালে অমর্ত্য সেন অর্থনীতিতে নোবেল পুরস্কার পাওয়ার পর ১৯৯৯ সালে ভারতরত্ন পেয়েছিলেন। তৎকালীন রাষ্ট্রপতি কে. আর. নারায়ানান তদনীন্তন প্রধানমন্ত্রী অটলবিহারী বাজপেয়ীর কাছে অমর্ত্য সেনের নাম ভারতরত্ন সম্মানের জন্য সুপারিশ করেছিলেন। প্রধানমন্ত্রী বাজপেয়ী তাঁর সুপারিশ মেনে নেন।
মাদার টেরিজার সমালোচনা
ব্রিটিশ মেডিকেল জার্নাল দ্য ল্যাঞ্চেটের সম্পাদক রবিন ফক্স ১৯৯১ সালে কলকাতায় তেরিজার সেবাদান প্রতিষ্ঠান পরিদর্শন করে চিকিৎসার মানকে গ্রহণযোগ্য নয় বলে সমালোচনা করেছেন।
ভারতীয় লেখক ও চিকিৎসক অরূপ চ্যাটার্জি, যিনি একসময় টেরিজার সেবাদান প্রতিষ্ঠানে কর্মরত ছিলেন, টেরিজার ধর্মপ্রচারকদলের ক্রিয়াকলাপ অনুসন্ধান করেছেন এবং তাঁর ‘মাদার টেরিজাঃ দ্যা ফাইনাল ভার্ডিক্ট’ নামের বইয়ে মাদারের সেবা-পদ্ধতি ও আরও নানা স্পর্শকাতর বিষয় নিয়ে গুরুতর কিছু অভিযোগ করেন। ১৯৯৪ সালে প্রখ্যাত সাংবাদিক তারিক আলী ও ক্রিস্টোফার হিচিন্স টেরিজার ওপর "হেল'স এঞ্জেল" (নরকের দেবদূত ) শিরোনামে একটি প্রামাণ্যচিত্র তৈরি করেন। ১৯৯৫ সালে হিচিন্স "দ্য মিশনারি পজিশন মাদার টেরিজা ইন থিওরি ও প্র্যাকটিস (ধর্মপ্রচারক অবস্থান তত্ত্বে ও কর্মে মাদার টেরিজা)" নামে একটি গ্রন্থ রচনা করেন। হিচিন্স টেরিজাকে ভণ্ড বলে আখ্যায়িত করেছেন।